CELEX: 32018D1492
Language: bg
Date: 2018-10-02 00:00:00
Title: Решение за изпълнение (EС) 2018/1492 на Съвета от 2 октомври 2018 година за даване на разрешение на Република Латвия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

8.10.2018   
               
               
                  BG
               
               
                  Официален вестник на Европейския съюз
               
               
                  L 252/42
               
            
         РЕШЕНИЕ ЗА ИЗПЪЛНЕНИЕ (EС) 2018/1492 НА СЪВЕТА
         от 2 октомври 2018 година
         за даване на разрешение на Република Латвия да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     Съгласно член 193 от Директива 2006/112/ЕО всяко данъчно задължено лице, което извършва облагаема доставка на стоки или услуги, е по правило лице — платец на данъка върху добавената стойност (ДДС) пред данъчните органи.
                  
               
                     (2)
                  
                  
                     Съгласно член 199а, параграф 1, буква й) от Директива 2006/112/ЕО държавите членки могат да предвидят, че при доставките на черни и цветни полуобработени метали лице — платец на ДДС, е данъчно задълженото лице, на което се извършва доставката (т.нар. „механизъм за обратно начисляване“). Латвия не се е възползвала от тази възможност.
                  
               
                     (3)
                  
                  
                     Латвия установи наскоро наличието на висок риск от измами с ДДС в отрасъла на черните и цветните полуобработени метали, поради което желае да въведе механизма за обратно начисляване за вътрешните доставки на тези продукти.
                  
               
                     (4)
                  
                  
                     Съгласно член 199а, параграф 1 от Директива 2006/112/ЕО механизмът за обратно начисляване може да се прилага до 31 декември 2018 г. и за срок от най-малко две години. Тъй като условието за двугодишния срок вече не може да бъде изпълнено, Латвия не може да прилага механизма за обратно начисляване въз основа на член 199а, параграф 1, буква й) от посочената директива.
                  
               
                     (5)
                  
                  
                     С писмо, заведено в Комисията на 9 април 2018 г., Латвия поиска в съответствие с член 395, параграф 2 от Директива 2006/112/ЕО разрешение да въведе специална мярка за дерогация от член 193 от същата директива, за да определи получателя като лице — платец на ДДС, при доставките на черни и цветни полуобработени метали.
                  
               
                     (6)
                  
                  
                     В съответствие с член 395, параграф 2, втора алинея от Директива 2006/112/ЕО с писмо от 4 май 2018 г. Комисията препрати искането на Латвия до останалите държави членки. С писмо от 7 май 2018 г. Комисията уведоми Латвия, че разполага с цялата информация, необходима за разглеждане на искането.
                  
               
                     (7)
                  
                  
                     Според предоставената от Латвия информация в отрасъла на производството на метални изделия са установени схеми за измами с ДДС. Въпреки че Латвия е въвела няколко конвенционални мерки за борба с измамите с ДДС, Латвия счита за необходимо да въведе механизма за обратно начисляване за доставките на черни и цветни полуобработени метали с цел да предотврати загубите на приходи от ДДС в държавния бюджет.
                  
               
                     (8)
                  
                  
                     Поради това на Латвия следва да се разреши да прилага за ограничен срок механизма за обратно начисляване за доставките на черни и цветни полуобработени метали.
                  
               
                     (9)
                  
                  
                     Специалната мярка няма да има отрицателно въздействие върху собствените ресурси на Съюза, получени от ДДС,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 193 от Директива 2006/112/ЕО на Латвия се разрешава да определи получателя на доставките за лице — платец на ДДС, при доставките на черни и цветни полуобработени метали.
         
         
            Член 2
            Настоящото решение поражда действие в деня на нотифицирането му.
            Срокът на действие на настоящото решение изтича на 31 декември 2018 г.
         
         
            Член 3
            Адресат на настоящото решение е Република Латвия.
         
         
            Съставено в Люксембург на 2 октомври 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 347, 11.12.2006 г., стр. 1.